## Marián Cano: “El Pla USA contindrà accions específiques per al sector tauleller als Estats Units”

*** La consellera reivindica la necessitat que la Unió Europea establisca clàusules espill i un control duaner davant la competència extracomunitària
* La titular d’Indústria es desplaça a Bolonya per a mostrar el suport a les empreses del clúster ceràmic presents en la fira internacional del sector**

La consellera d’Innovació, Indústria, Comerç i Turisme, Marián Cano, ha assenyalat que el Pla USA anunciat pel president de la Generalitat contindrà accions específiques per al sector tauleller, amb l’objectiu de donar suport a la presència del sector en este mercat estratègic.

Marián Cano ha fet estes declaracions durant la seua visita a Cersaie, la fira internacional per a rajoles ceràmiques i equipament de bany que té lloc esta setmana a Bolonya, a on s’ha desplaçat per a mostrar el seu suport al sector ceràmic.

“Es tracta d’un pla que hem treball de baix a dalt amb els sectors, a través de reunions i taules de treball amb les associacions i les principals empreses exportadores, en el qual la ceràmica tindrà un pes específic”, ha indicat Cano.

El sector tauleller és un dels sectors amb més penetració en el mercat americà, un mercat complicat. “Hem rebut propostes per part d’ASCER per a treballar en seminaris específics per a reforçar el posicionament de les empreses del sector en este mercat”, ha explicat.

La incertesa que ha generat la crisi aranzelària amb els Estats Units està viva i “mantenim un diàleg constant amb el sector per a buscar fórmules”, amb l’objectiu de mantindre “el posicionament que ha aconseguit amb tant d’esforç este sector als Estats Units”.

En declaracions als mitjans de comunicació, Marián Cano ha reivindicat l’“enorme esforç del sector per anar adaptant-se a la sobreregulació que ha arribat dins d’eixa aposta europea per la sostenibilitat i la necessitat que la Unió Europea tinga en compte l’esforç que fa anys que està fent el sector per la descarbonització”.

Des de la Conselleria d’Indústria, i sempre amb el sector, “reivindicarem de manera ferma a Europa l’establiment d’unes clàusules espill perquè el producte extracomunitari complisca la mateixa normativa que estem exigint a la nostra indústria”.

Amb la política aranzelària dels Estats Units “ens podem trobar amb una sobreoferta que no puga entrar en este mercat i es dirigisca a Europa, i per això demanarem de manera ferma eixes clàusules espill i eixe control duaner”, ha assenyalat.

Marián Cano, acompanyada per la directora general d’Emprenedoria i Internacionalització, Ester Olivas, ha fet un recorregut pels estands de les empreses de la Comunitat Valenciana presents en el certamen per a mostrar el seu suport i conéixer de primera mà les inquietuds del sector.

La indústria ceràmica de la Comunitat Valenciana “manté la seua aposta estratègica per la internacionalització; com a mostra, la presència en Cersaie de 86 empreses de la Comunitat Valenciana, la qual cosa representa el 57 % de la participació espanyola” en el principal esdeveniment internacional per a este sector, ha destacat Marián Cano.

En una fira amb més de 25 països expositors, Espanya és el segon país amb més presència, només per darrere del país amfitrió. Això és resultat de l’“esforç de totes i cada una de les empreses que estan ací, amb equips que fa mesos que treballen com exposar el millor del seu treball en certàmens com este”.

L’elevada presència en este certamen, consolidat com un aparador de primer orde, és una mostra més de la salut d’un sector que “dona mostres, una vegada més, de la seua aposta inequívoca per l’eixida a l’exterior amb valors diferencials com el respecte al medi ambient, les persones, la innovació, el disseny i les noves solucions”, ha indicat Cano.

**Dades exportació**

Les dades corresponents al període gener-juliol situen les exportacions de productes ceràmics de la Comunitat Valenciana en 2.146,36 milions d’euros, una xifra similar a les del mateix període de l’any anterior.

Per destinacions, els Estats Units s’han situat com al principal client, amb 315,93 milions d’euros, un creixement del 8,32 %. En segon lloc, se situa França, amb 255,59 milions d’euros, seguida del Regne Unit, amb 127,65 milions d’euros.

La llista de les deu primeres destinacions es completa amb Itàlia, el Marroc, Israel, Alemanya, Portugal, Grècia i Bèlgica. Estos deu mercats concentren el 57 % de les exportacions valencianes del sector.

Fecha: 24/09/2025